b'\n_START_ARTICLE_\nBondage\n_START_PARAGRAPH_\nBondage (fra anglo-latin \xc2\xabbondagium\xc2\xbb) er en seksuell praksis der den ene partneren blir bundet, lenket eller f\xc3\xa5r en begrenset bevegelsesfrihet. Bondage er ofte et viktig element ved praktisering av BDSM (Bondage/Disiplin/Sadisme/Masochisme) _NEWLINE_Parten som blir bundet er ofte den submissive eller underdanige i en BDSM-relasjon. Vedkommende kan bindes fast til noe, for eksempel en stol eller en seng, eller f\xc3\xa5 p\xc3\xa5 seg fotlenker, h\xc3\xa5ndjern eller liknende redskaper som begrenser bevegelsesfriheten. En bruker ogs\xc3\xa5 l\xc3\xa6rreimer designet for \xc3\xa5 binde fast hender og f\xc3\xb8tter. Silket\xc3\xb8rkler, slips eller skjerf er ogs\xc3\xa5 objekter man kan benytte for bondage ved \xc3\xa5 binde fast og kneble offeret. Bondage er ofte knyttet til sex, men ikke alle som deltar i bondage har sex. For noen er det bare en lek hvor de binder partneren sin og hvor det handler om makt.\n_START_SECTION_\nMetoder\n_START_PARAGRAPH_\nDet finnes flere forskjellige m\xc3\xa5ter \xc3\xa5 utf\xc3\xb8re bondage p\xc3\xa5. Det er noen som bruker dagligdagse gjenstander folk flest har i hjemmene sine som for eksempel silket\xc3\xb8rkler, skjerf og slips til \xc3\xa5 binde partneren med. Andre kj\xc3\xb8per ting som lekeh\xc3\xa5ndjern, l\xc3\xa6rreimer, tau ogs\xc3\xa5 lignende. Tau og l\xc3\xa6rreimer kan brukes til andre ting enn \xc3\xa5 binde hendene og f\xc3\xb8ttene med, som for eksempel \xc3\xa5 ha mellom beina, rundt halsen og resten av kroppen for \xc3\xa5 oppn\xc3\xa5 en sensuell f\xc3\xb8lelse, fremheve rollene bedre og for estetikkens skyld. Tauene eller reimene vedkommende er bundet med kan strammes for \xc3\xa5 gj\xc3\xb8re f\xc3\xb8lelsen sterkere eller for \xc3\xa5 \xc2\xabstraffe\xc2\xbb personen under leken. Noen blir ogs\xc3\xa5 bundet fast til senger, stoler, vegger eller trekors designet spesifikt for bondage. Det er ogs\xc3\xa5 noen som binder partneren fast til en krok eller hengek\xc3\xb8ye slik at de henger i luften._NEWLINE_I tillegg benytter enkelte bondage aktive seg av ulike former for knebel som gj\xc3\xb8r det vanskelig for partneren \xc3\xa5 snakke, lage lyd og noen ganger \xc3\xa5 \xc3\xa5pne eller \xc3\xa5 lukke munnen. Knebel kan dekke til eller blir puttet inni munnen, mens andre kan holde munnen \xc3\xa5pen. B\xc3\xa5de t\xc3\xb8ystykker, l\xc3\xa6rreimer, gafferteip og en ball festet til en snor er eksempler p\xc3\xa5 ulike varianter av et knebel. T\xc3\xb8ystykker blir ogs\xc3\xa5 brukt som bind foran \xc3\xb8ynene.\n_START_SECTION_\nBondage i rollespill og BDSM\n_START_PARAGRAPH_\nUnder bondage kan det variere hvilken antrekk deltakerne bruker. Noen er naken, mens andre bruker korsett, l\xc3\xa6rkl\xc3\xa6r, maske, latexdrakter, halsb\xc3\xa5nd eller andre kostymer. Bondage blir ogs\xc3\xa5 ofte kombinert med et rollespill hvor rollene inneb\xc3\xa6rer mer enn bare en dominant og underkastet partner. Kjente rollespill er n\xc3\xa5r en er politi, mens den andre er r\xc3\xb8ver. I andre versjoner kan den dominante v\xc3\xa6re l\xc3\xa6rer og den underkastede elev, eller at de leker slaveeier og slave._NEWLINE_Bondage kan ogs\xc3\xa5 utf\xc3\xb8res p\xc3\xa5 egenh\xc3\xa5nd uten noen partnere og blir kalt for \xc2\xabSelfbondage\xc2\xbb hvor vedkommende binder seg selv fast.\n_START_SECTION_\nJapansk bondage\n_START_PARAGRAPH_\nGjennom \xc3\xa5rhundrer ble det utviklet egne kampkunster i Japan, der hojojutsu var \xc3\xa9n av de 18 ferdighetene en samurai m\xc3\xa5tte beherske. Hojojutsu ble etter hvert utviklet videre til arrestasjonsteknikker som japansk politi og milit\xc3\xa6re benyttet, og derfra spredte det seg kunnskap om bruk av rep som ble plukket opp av ut\xc3\xb8vere innen Japans sadomasochistiske-milj\xc3\xb8er. Ut\xc3\xb8verne videreutviklet teknikkene slik at de passet for bondage, samtidig som de beholdt den s\xc3\xa6regne teknikken og estetikken fra de forskjellige samuraigruppene. _NEWLINE_Fra midten av 1950-tallet ble disse teknikkene kjent som shibari eller kinbaku som betyr \xc2\xab\xc3\xa5 binde\xc2\xbb. Det ble laget egne magasiner rettet mot BDSM-interesserte. Etterhvert ble dette vanligere ogs\xc3\xa5 i mer ordin\xc3\xa6re pornoblader og -filmer. Parallelt utviklet det seg en sjanger der repartister, ofte kalt \xc2\xabnawashi\xc2\xbb eller \xc2\xabbakushi\xc2\xbb lagde show hvor de bandt modellene sine p\xc3\xa5 nattklubber, barer eller showscener i storbyer._NEWLINE_Shibari praktiseres i dag over store deler av verden. Shibari kjennetegnes ved at det benyttes relativt tynne (5-8 mm), men sterke, rep laget av jute, hamp eller lin, og at repet stort sett alltid legges dobbelt. Det er sv\xc3\xa6rt f\xc3\xa5 knuter som benyttes. I stedet bruker man friksjoner og vendinger, som sammen med et ofte intrikat m\xc3\xb8nster s\xc3\xb8rger for at ofrene holder seg stabile.\n_START_SECTION_\nUnders\xc3\xb8kelse\n_START_PARAGRAPH_\nIf\xc3\xb8lge en studie av\xc2\xa0 Pamela H. Connolly publisert i Journal of Psychology & Human Sexuality har funnet ut at det ikke er flere i BDSM-milj\xc3\xb8et som har blitt utsatt for vold, overgrep eller har psykiske problemer enn den \xc3\xb8vrige befolkningen. _NEWLINE_Det ble gjort en annen unders\xc3\xb8kelse av UiO hvor det var 568 voksne mellom alderen 18 og 29 som deltok. Den viser at nesten halvparten av unge, norske kvinner kunne tenke seg \xc3\xa5 bli bundet i en frivillig sex lek, men bare 44% av menn svarte det samme. Studien viser ogs\xc3\xa5 at 38,6 prosent av kvinnene og 28,4 prosent av mennene kunne tenke seg \xc3\xa5 delta p\xc3\xa5 leker som innvolverte dominans og underkastelse. 11,5 prosent av mennene og 5,3 prosent av kvinnene mente at slike leker var uakspektable og var skeptisk til bondage.'